**Štatút Vnútorného vedeckého grantového systému   
Prírodovedeckej fakulty UPJŠ v Košiciach**

**1.** Poslaním **Vnútorného vedeckého grantového systému Prírodovedeckej fakulty UPJŠ v Košiciach** (ďalej len VVGS) je podporovať rozvoj aktivít tvorivých pracovníkov a doktorandov PF UPJŠ smerom   
k príprave a získavaniu projektov z externých zdrojov a k prezentácii originálnych výsledkov práce na významných vedeckých konferenciách alebo v renomovaných periodikách. Zároveň v prípade mladých vedeckých pracovníkov fakulty do 30 rokov (ďalej len MVP) a doktorandov v dennej forme doktorandského štúdia je poslaním VVGS aj viesť týchto pracovníkov a doktorandov k samostatnej príprave, tvorbe a realizácii vlastných vedeckých projektov s cieľom osvojiť si princípy grantovej súťaže a získať doplnkové finančné zabezpečenie svojej vedeckej činnosti. VVGS podporuje najmä nové originálne, netradičné a interdisciplinárne projekty.

**2.** VVGS podporuje 2 typy projektov:

**2.1. rozvojové projekty** (príprava projektov z externých zdrojov, prezentácia na konferenciách a vo významných periodikách) určené pre všetkých tvorivých pracovníkov fakulty

**2.2. výskumné projekty** pre mladých vedeckých pracovníkov (MVP) fakulty do 30 rokov a doktorandov v dennej forme doktorandského štúdia.

**3.** Návrhy podaných projektov posudzuje **Komisia pre VVGS**, zložená z prodekana pre vedu, výskum a rozvoj (predseda komisie) a zástupcov riaditeľov ústavov, ktorí majú vo svojej pôsobnosti vedu a výskum na ústavoch PF UPJŠ. Členstvo v Komisii pre VVGS je nezastupiteľné. Zasadnutie komisie zvoláva a vedie jej predseda, zasadnutia komisie sú neverejné. Komisia je uznášaniaschopná, ak je prítomná nadpolovičná väčšina jej členov. Na platné uznesenie sa vyžaduje súhlas nadpolovičnej väčšiny prítomných členov komisie. Pri rovnosti hlasov rozhoduje hlas predsedu komisie. Hlasovanie môže prebehnúť aj elektronicky formou e-mailu určenému všetkým členom Komisie VVGS, pričom pre predmetné hlasovanie určí predseda komisie konečný termín hlasovania. Následne sa postupuje ako pri štandardnom zasadnutí komisie. Návrh na financovanie projektov predkladá Komisia VVGS na schválenie dekanovi PF UPJŠ.

**4. Rozvojové projekty**

4.1. Rozvojové projekty sú určené všetkým tvorivým pracovníkom fakulty, ktorí môžu žiadať o podporu aktivít uvedených v článku 1 tohto štatútu. Podporené budú predovšetkým projekty, pre ktoré neexistuje iné finančné krytie.

4.2. Žiadateľ o projektovú podporu vyplní formulár zverejnený na webových stránkach Centra celoživotného vzdelávania a podpory projektov UPJŠ v Košiciach, kde uvedie predovšetkým rozvojový zámer, časové obdobie trvania projektu (maximálne 6 mesiacov) a požadovanú výšku finančných prostriedkov.

4.3. Žiadosti o rozvojové projekty sa podávajú kedykoľvek v priebehu kalendárneho roka na Oddelenie pre vedu, výskum a rozvoj (t. j. nie sú vypisované jednotlivé výzvy). V prípade, že existujú podané žiadosti, vymenuje predseda Komisie VVGS spravodajcu projektu z radov členov Komisie VVGS, ktorý pripraví návrh na schválenie alebo neschválenie projektu. Komisia VVGS po zasadnutí následne odporúča schválenie alebo neschválenie projektu dekanovi. Komisia VVGS zasadá v prípade potreby schvaľovania rozvojových projektov v prvom kalendárnom týždni februára, apríla, júna a októbra aktuálneho roku, v neodkladných prípadoch môže Komisia posúdiť projekt mimo týchto zasadnutí prostredníctvom emailovej komunikácie a schváliť ho elektronicky hlasovaním per rollam.

4.4. Maximálna výška podpory na jeden projekt je spravidla 1000,- €.

4.5. Po ukončení projektu podáva žiadateľ Správu o riešení projektu a dosiahnutých výsledkoch na elektronickom formulári zverejnenom na portáli projektov Centra celoživotného vzdelávania a podpory projektov UPJŠ v Košiciach najneskôr do 1 mesiaca po ukončení projektu. Správu vyhodnotí Komisia VVGS elektronickým hlasovaním per rollam, v prípade potreby ju prerokuje na najbližšom riadnom zasadnutí komisie.

**5. Výskumné projekty**

5.1. Výskumné projekty sú určené pre MVP fakulty, ktorí v termíne na podanie projektov nedovŕšia vek 30 rokov a pre doktorandov v dennej forme štúdia (bez obmedzenia veku). Projekt môže podať len pracovník resp. doktorand fakulty v dennej forme doktorandského štúdia, ktorého doba trvania pracovného pomeru, resp. štúdia, presahuje dobu riešenia projektu. O projekt nemôžu žiadať doktorandi fakulty, pôsobiaci na externých vzdelávacích inštitúciách.

5.2. Výzvy na podávanie projektov sa vyhlasujú spravidla v decembri, schválené projekty sa začínajú riešiť v apríli nasledujúceho roku a doba trvania projektu je 15 mesiacov (od začiatku apríla do konca júna nasledujúceho kalendárneho roku).

5.3. Vedúci projektu vypĺňa formulár VVGS projektu, ktorý je v elektronickej podobe prístupný na webových stránkach Centra celoživotného vzdelávania a podpory projektov UPJŠ v Košiciach.

5.4. Jedna osoba môže byť zahrnutá ako vedúci alebo spoluriešiteľ iba v návrhu jedného projektu v rámci jednej výzvy, pričom navrhnutý vedúci nesmie byť vedúcim iného, už prebiehajúceho VVGS projektu na UPJŠ alebo PF UPJŠ (aj v rámci iných výziev).

5.5. Vedúci projektu zodpovedá za plnenie cieľov projektu, účelné a hospodárne použitie finančných prostriedkov a za predloženie Záverečnej správy z riešenia projektu VVGS v určenej lehote. V prípade, že vedúci projektu nemôže z ľubovoľných príčin pokračovať v riešení projektu, on alebo niektorý z riešiteľov podá návrh prodekanovi pre vedu, výskum a rozvoj a ten po porade s riešiteľmi projektu určí nového vedúceho projektu alebo v prípade nemožnosti ďalšieho riešenia projektu projekt zruší.

5.6. Každý projekt má svojho odborného poradcu projektu spravidla z radov tvorivých zamestnancov fakulty. Ak je vedúcim projektu doktorand, poradcom projektu je jeho školiteľ. Poradca projektu dohliada na pôvodnosť návrhu projektu a poskytuje v prípade potreby riešiteľom projektu odborné rady počas riešenia projektu.

5.7. PF UPJŠ vypisuje výzvu na podávanie projektov spravidla každoročne podľa finančných možností a poskytne finančné prostriedky na vybrané vedecké projekty vedúcim projektov na bežné výdavky. Výška podpory grantu z dotačných prostriedkov PF UPJŠ je spravidla limitovaná výškou 1000,- € na celú dobu riešenia projektu (t. j. 15 mesiacov). Celkový objem prostriedkov určených na výzvu stanoví vedenie PF UPJŠ po schválení rozpočtu fakulty. Tieto prostriedky dostane vedúci projektu v 1. roku riešenia a hospodári s nimi počas celej doby trvania projektu. Pridelené prostriedky nie je možné použiť na krytie režijných nákladov pracoviska.

5.8. Informačnú podporu pri písaní projektu a záverečných správ poskytuje Centrum celoživotného vzdelávania a podpory projektov UPJŠ v Košiciach, ako aj Oddelenie pre vedu, výskum a rozvoj PF UPJŠ. Forma podpory je v organizácii seminára k podávaniu projektov a neskôr individuálne konzultácie po predchádzajúcom dohodnutí si termínu na príslušnom pracovisku.

5.9. Vedúci projektu predkladá projekt VVGS v elektronickej podobe a v 1 tlačenom exemplári riaditeľovi príslušného ústavu, na ktorom pôsobí. Riaditeľ ústavu (po prípadnej konzultácii s vedúcimi príslušných APÚ) posúdi reálnosť realizácie projektu (z hľadiska vybavenia a kapacity prístrojov ústavu alebo personálneho zabezpečenia a podobne) a podpisom vyjadrí súhlas s podaním projektu.

5.10. Po uzávierke podávania projektov určí riaditeľ ústavu v spolupráci s členom komisie za príslušný ústav PF UPJŠ dvoch posudzovateľov projektu z radov tvorivých pracovníkov ústavu alebo ďalších odborníkov, ktorí nie sú poradcom posudzovaného projektu (1 posudzovateľ môže oponovať aj viac projektov). Následne odošle projekty s návrhom na posudzovateľov do Centra celoživotného vzdelávania a podpory projektov UPJŠ v Košiciach.

5.11. Centrum celoživotného vzdelávania a podpory projektov UPJŠ v Košiciach navrhne a po súhlase predsedu Komisie VVGS PF UPJŠ v Košiciach vyradí spomedzi podaných projektov tie, ktoré nespĺňajú formálne požiadavky na projekt.

5.12. Komunikáciu s určenými posudzovateľmi (v elektronickej podobe) zabezpečí Centrum celoživotného vzdelávania a podpory projektov UPJŠ v Košiciach. Posudzovatelia hodnotia originalitu, vedecký prínos, realizovateľnosť a formálne spracovanie projektu, ako aj veľkosť a zloženie riešiteľského kolektívu a doterajšie výsledky riešiteľov projektu.

5.13. Konečný výber projektov, ktoré sa budú a nebudú financovať, s navrhnutou výškou financovania v prípade schválených projektov uskutočňuje Komisia pre VVGS v zmysle článku 3 tohto Štatútu.

5.14. Komisia neodporučí udelenie grantu riešiteľom, ktorí ho získali v predošlých rokoch a nepodali v stanovenom termíne správu o riešení a vyúčtovanie, alebo ich správa bola hodnotená stupňom „nesplnil ciele“.

5.15 Vedúci projektu môže v odôvodnených prípadoch požiadať o predĺženie doby trvania projektu o 6, resp. 12 mesiacov. Žiadosť sa podáva v elektronickej podobe predsedovi komisie pre VVGS. Písomná žiadosť obsahuje najmä dôvod predĺženia projektu (identifikáciu prekážky, pre ktorú nie je možné projekt úspešne zrealizovať v pôvodnej dobe trvania), dobu, o ktorú je potrebné trvanie projektu predĺžiť a informáciu, ako predĺženie trvania projektu umožní úspešne zrealizovať aktivitu, resp. aktivity projektu. Komisia pre VVGS na základe žiadosti rozhodne o schválení, resp. zamietnutí predĺženia projektu. Pri schvaľovaní sa zohľadňuje najmä možnosť úspešného ukončenia projektu pri predĺžení doby jeho trvania.

5.16. Po ukončení projektu podáva žiadateľ Správu o riešení projektu, dosiahnutých výsledkoch a čerpaní pridelených prostriedkov na elektronickom formulári zverejnenom na portáli projektov Centra celoživotného vzdelávania a podpory projektov UPJŠ v Košiciach najneskôr do 1 mesiaca po ukončení projektu. Správu vyhodnotí Komisia VVGS na najbližšom riadnom zasadnutí komisie.

5.17. Splnenie cieľov projektov a dodržanie podmienok Štatútu VVGS vyhodnotí Komisia pre VVGS na základe Správy o riešení projektu. Podmienkou úspešnosti projektu je aspoň jeden výstup. Najvhodnejšou formou výstupu je pôvodná recenzovaná publikácia (pričom sa preukazuje zaslanie do tlače minimálne formou kópie sprievodného listu resp. e-mailu). Zohľadňujú sa iba také práce, na ktorých je ako pracovisko riešiteľa projektu uvedená UPJŠ. V relevantných publikáciách je potrebné uviesť poďakovanie VVGS za finančnú podporu výskumu. Výsledok sa hodnotí stupňami:

- splnil ciele vynikajúco

- splnil ciele

- nesplnil ciele.

Košice, 27. 5. 2020 doc. RNDr. Roman Soták, PhD.

dekan fakulty